**KDO JE ODKRIVAL SVET?**

*15. stoletje je za Evropejce predstavljalo začetek povsem novega obdobja, povezanega s* *pomorskimi potovanji in z odkrivanjem sveta. S temi dogodki so povezana ena največjih imen zgodovine: Henrik »Pomorščak«, Krištof Kolumb, Vasco da Gama in Ferdinand Magellan.*

*Do 15. stoletja je povezava med Evropo in Vzhodom potekala le po kopnem. Tako omenimo tudi Marca Pola, ki se je leta 1271 z očetom in s stricem odpravil na dolgo popotovanje na Kitajsko h Kublaj Kanu. Evropejci niso imeli nobenega povoda za raziskovanje morja, k čemur je pripomoglo tudi delo Klavdija Ptolemeja iz 2. stoletja našega štetja z naslovom Oris zemljepisa oziroma Navodila za opis zemlje, ki so ga leta 1410 izdali v latinščini. Na zemljevidu, narisanem na osnovi tega dela, se Afrika pojavlja le kot polotok velike neznane celine »Terre incognite«, potem pa se neznano tako močno razširi na sever in na jug, da Indijski ocean izgleda le kot veliko jezero. Tak zemljevid evropskih pomorščakov seveda ni mogel vzpodbuditi v kakršnokoli razmišljanje o poti po morju v Indijo in na Kitajsko.*

*V tem času pa se je med Evropo in Azijo vztrajno širil muslimanski imperij, dokler ni bilo potovanje na Vzhod po kopnem že tvegano in prenevarno. Tedaj so bili evropski pomorščaki prisiljeni v ponovno razmišljanje in preudarjanje o pomorskih poteh. Postavili so teorijo, da je Zemlja okrogla in da bi s plovbo na zahod lahko dosegli Azijo z druge strani. Prav tako so Portugalci ovrgli Ptolemejevo teorijo o Terri incogniti, segajoči neskončno na jug in prodirali vedno južneje ob zahodni obali Afrike. Tako se je začela zgodovina odkrivanja sveta.*

**HENRIK POMORŠČAK**

Veliko vlogo v začetkih prvih odprav je imela Portugalska. Poleg svoje zemljepisne lege je bila za razliko od ostalih evropskih dežel zelo stabilna država, raziskovalci pa so imeli tudi veliko podporo kralja in velikih plemičev. Konec 14. stoletja se je rodil portugalski princ Henrik, ki je vse svoje življenje posvetil raziskovanju in kartografiji, kljub temu da se odprav, ki jih je organiziral, ni nikoli udeležil. Vseeno se ga je oprijelo ime Henrik »Pomorščak«.

Njegove odprave so priplule vse do Azorskih otokov in dlje vedno južneje ob zahodni afriški obali. Pri tem so Portugalci zaslutili gospodarski pomen Afrike, ko so naleteli na kolonijo tjulenjev, tedaj izjemno dragocenega blaga. Ujeli in odpeljali so tudi nekaj afriških domačinov, kar lahko štejemo za prve začetke portugalske trgovine s sužnji. Ustanavljali so pristanišča na afriški obali, po tujih deželah pa so širili tudi krščanstvo.

Začetki prvih odkrivanj so privedli tudi do novosti v pomorstvu. Portugalci so razvili posebne ladje karavele, lahke in zelo stabilne ladje, ki so lahko pluli proti vetru. Poleg tega je z izboljšanjem kompasa postala navigacija bolj zanesljiva. Omeniti je potrebno še napravo astrolab, s katero so preprosto s pomočjo razdalj sonca in zvezd določali svoj položaj na morju, podobno tudi t.i. »Jakobova palica« in pa precej preprostejša priprava, ki so jo kasneje pripeljali iz Indije in se je imenovala »kamal«.

Portugalci so prodirali dalje ob zahodni afriški obali vse do Rta dobrega upanja, kot ga je zaradi obetov velikega dobička poimenoval kralj Janez. Prvi je skrajno južno točko Afrike objadral Bartolomeo Diaz, vendar nevede, saj rta prvič zaradi hudih viharjev niso videli. To je odkril šele takrat, ko je zaradi upora posadke obrnil ladjevje proti domu in rt sam krstil za Viharni rt. Ko se je vrnil domov, mu je bilo ukazano, naj zgradi in opremi ladjevje, ki naj bi pod poveljstvom Vasca da Game jadralo okoli Afrike.

**VASCO DA GAMA**

8. julija leta 1479 so bile za dolgo in pomembno vožnjo z zalogami za tri leta opremljene štiri ladje z najmodernejšimi navigacijskimi napravami. Vasco da Gama je bil določen za poveljnika ladjevja.

Zanimivo je, da se da Gama ni odpravil proti jugu ob obali Afrike, pač pa je napravil zelo velik ovinek na Atlantski ocean, torej proti jugozahodu, da bi se izognil neugodnim tokovom in vetrovom v Gvinejskem zalivu. Pri tem ocenjujejo, da se je že zelo približal obali Južne Amerike. Zaradi tega ovinka da Gama in njegova posadka ni videla kopnega tri mesece.

Slednjič so le pripluli do zaliva Sv. Helene, kljub neugodnim vetrovom obpluli Rt dobrega upanja in 16. decembra pluli mimo najbolj oddaljene točke, kar so jo Portugalci do tedaj dosegli. Pri tem je da Gama ukazal uničiti oskrbovalno ladjo in dal zaloge razdeliti med ostale tri ladje. Pluli so dlje proti severovzhodu, vendar je med njimi začel razsajati skorbut, bolezen pomanjkanja vitamina C. Na morju je posadka namreč živela od soljenega mesa in prepečenca, brez sadja in zelenjave, ki vsebujeta vitamin C. Ljudem so se zato vnemale dlesni, izpadali so jim zobje, veliko pa jih je celo pomrlo. Šele v 18. stoletju so v britanski mornarici odkrili učinkovit način preprečevanja skorbuta – vsak dan je vsak mornar dobil odmerek citronovega soka, bogatega z vitaminom C.

Vasco da Gama je postajal optimističen, saj so se z nadaljnjo plovbo začeli kazati prvi znaki civilizacije, vendar pa je ugotovil, da so zapluli v morja arabske pomorske trgovine. Muslimani so jim jasno izkazovali nenaklonjenost, vendar pa je da Gama slednjič le dosegel Indijo in tam ostal mesec dni. Po tem času so odnosi postali vedno bolj napeti, zato se je sklenil vrniti domov. Pri tem je le težko izmenjal ceneno kramo, ki jo je sicer namenil preprostim ljudstvom na obali Gvinejskega zaliva, za nekaj reprezentativnih vzorcev začimb in drugih stvari, ki naj bi jih prinesel portugalskemu kralju. Na poti nazaj so bile mornarske vrste že tako izkrčene, da so zažgali še eno svojih ladij, preostalo posadko pa porazdelili na drugi dve. Rt dobrega upanja sta obpluli skupaj, vendar ju je nato ločil vihar. Vasco da Gama je napravil še ovinek na Azorske otoke, nato pa 9. septembra zakorakal v Lizbono, kjer so mu priredili divji sprejem. Kljub ogromnim izgubam, ki so jih povzročile bolezen med posadko, dve izgubljeni ladji in precej neuspešno trgovanje z Indijci, je bil portugalski kralj navdušen in je da Gamo bogato nagradil.

Nekaj let kasneje se je Vasco da Gama spet odpravil na pot do Indije okoli Afrike, tokrat s petnajstimi ladjami, ki se jim jih je nato pridružilo še pet. Vendar so bili tokrat razlogi mnogo bolj krvoločni. Da Gama in njegovo ladjevje se je namreč barbarsko in kruto maščevalo nad upornimi muslimanskimi ljudskimi množicami, ki so pokopale portugalsko trgovsko postojanko in niso odnehali kljub ponudbi miru. Ko so končno odpluli domov, so pustili za seboj le spomin na kri in okrutnost.

**KRIŠTOF KOLUMB**

Istočasno je v imenu Španije Krištof Kolumb s plovbo na zahod želel doseči Azijo in na ta način odkril Ameriko. Rojen je bil leta 1951 kot sin tkalca v Genovi. V kasnejših letih se je preselil na Portugalsko, kjer ga je prevzela teorija, da je svet pravzaprav okrogel in da tako lahko torej na vzhod pridemo tudi s potjo proti zahodu. Ideji je bi kralj naklonjen, vendar pa je Portugalska do tedaj investirala že veliko za odkrivanje pomorske poti v Indijo. Tako se je Kolumb odpravil še v Španijo, kjer so ga prav tako zavrnili, saj so Španci ravno tedaj bili boje z muslimani. Kolumb je poskusil še v Angliji in še enkrat na Portugalskem, vendar so ga po končanih vojnah z muslimani Španci poklicali nazaj in mu leta 1492 namenili tri ladje, od katerih je bila Kolumbova poveljniška Santa Maria, drugi dve sta se imenovali Nina in Pinta.

Najprej so pluli do Kanarskih otokov, kjer so obnovili svoje zaloge in opravili nekaj popravil, 6. septembra pa so se odpravili na pot. Kolumb je narobe preračunaval razdalje med Evropo in Azijo, tako da je posadka zaradi plovbe v neznano počasi postajala nemirna. Oktobra pa so le zagledali jate ptic in Kolumb je ukazal, naj plovejo za njimi. 12. oktobra so zagledali kopno. Pristali so na današnjem otoku Guanahani v Bahamskem otočju, ki so ga tedaj poimenovali San Salvador in ga zavzeli v imenu španske krone. Kljub očitni nizki civilizacijski ravni domačinov je bil Kolumb prepričan, da so pristali na enem izmed otokov pred azijsko obalo. Odpravil se je iskat Japonsko in dva meseca križaril po tamkajšnjih otočjih. 28. oktobra je pristal na Kubi, kjer so prvič spoznali tobak in jedli maniok, koruzo in sladki krompir.

V tistih dneh je močan veter ločil Pinto od drugih dveh ladij in Kolumb se jo je odpravil iskat. Pri tem je naletel na čudovit otok, ki ga je poimenoval Hispaniola. Na božični večer pa je nasedla Santa Maria, ki je niso mogli rešiti, Pinte pa še vedno niso našli. Posadke je bilo preveč za eno samo ladjo, zato je Kolumb pustil 40 mož tam in naselje krstil za Navidad. To je bila prva španska kolonija v novem svetu, nastala leta 1493.

Na poti domov je Kolumb naletel na Pinto in skupaj so se vrnili domov v Španijo, kjer so ga sprejeli s častmi, čeprav ni našel niti zlata niti začimb. Kmalu so se začeli pripravljati na novo odpravo, na kateri so odkrivali še druge otoke in ustanavljale nove kolonije. Vendar pa te niso uspevale, zato je bil Kolumbu španski dvor vedno manj naklonjen. Na tretji odpravi je končno prijadral prav do ameriške celine, a so ga odpoklicali nazaj domov, ker pa se je ukazu upiral, se je vrnil v verigah. Ker sta mu bila kralj in kraljica naklonjena, se je lahko na pot odpravil še četrtič. Četudi je vse govorilo proti njegovi domnevi, je še kar vztrajal, da je pristal v Aziji in umrl v tej domnevi.

**FERDINAND MAGELLAN**

Rojen je bil leta 1480 na Portugalskem kot sin obubožanega plemiča, zato je tudi delal kot paž na kraljevem dvoru. Počasi je napredoval v mornarico in se kot mornar udeleževal raznih odprav in se navduševal na portugalskimi odkrivanji novih delov Zemlje. Leta 1513 pa se je po neki odpravi sprl s portugalskim dvorom in najbrž je prav to privedlo do tega, da je njegovo slavno odpravo okoli sveta financirala španska krona. Na pot se je odpravil zaradi spornih Molukov, ozemlja, ki so si ga lastili tako Portugalci kot Španci. Tedaj so namreč že potegnili tako imenovano demarkacijsko črto – Portugalcem so pripadala območja na vzhodu, Špancem pa na zahodu. Magellan je predlagal, da bi do Molukov pluli preko zahoda in tako dokazali, da ležijo na španskem območju. Španski kralj se je navdušil nad idejo in 20. septembra 1518 se je pet ladij odpravilo na morje.

Posadka, predvsem njeni oficirji, Magellana kot poveljnika ni preveč odobravala, saj jim ni dišala misel, da kot edini Portugalec obvladuje špansko posadko. Kakorkoli že, z vmesnim postankom na Kanarskih otokih so 13. decembra pripluli v zaliv Rio de Janeira, kjer so jim, kot pravi sam, »postregli s perutnino, sladkim krompirjem, obilico sladkih ananasov, ki so najčudovitejše sadje, kar ga je, z mesom ante oziroma tapirja, ki je podobno govedini, sladkornim trstom in neštetimi drugimi dobrotami.«

Ker na skrajnem jugu do zime niso našli prehoda na drugo stran, je prišlo med posadko do odkritega upora. Zavzeli so tri ladje, vendar jih je Magellanu kmalu uspelo dobiti nazaj.

Kmalu so le odkrili prehod, ki ga danes poznamo pod imenom Magellanov preliv. Vendar pa je ena od ladij nasedla, na eni pa so pobegnili, tako da je Magellan na odprto morje spet zaplul le s tremi ladjami. Ocean je poimenoval »Pazifik« oziroma Tihi ocean v upanju, da bo ves čas ostal tako miren, kot je bil tedaj.

Posadko je začelo pestiti hudo pomanjkanje zalog. Pili so postano, rumeno vodo in jedli z urinom podgan in s črvi prepreden prepečenec. Jedli so celo kože, iz katerih so bila izdelana jadra in pa iveri desk. Njihove vrste je zdesetkal tudi skorbut in veliko mož je pomrlo. Šele marca so spet dosegli kopno, vendar niso mogli ostati prav dolgo, ker se je izkazalo, da so prebivalci otoka hudi tatovi. Tako so odrinili dalje in 16. marca je Magellan pristal na Filipinih. Tam so se oskrbeli s svežimi zalogami, a namesto da bi pluli naprej proti Molukom, je Magellan začel na veliko pokristjanjevati domačine in jih silil, da bi se podvrgli španski kroni. Prišlo je do bitke z enim izmed sovladarjev, ki se je je Magellan tudi osebno udeležil in bil v njej ubit.

Posadka je ostala brez voditelja, a vseeno so se morali nekako vrniti domov. Odpluli so na Moluke, kjer so izpraznili eno od ladij, drugi dve pa sta se vrnili domov – ena po domnevno lažji isti poti, kot so prišli, torej čez Tihi ocean, druga pa okoli Rta dobrega upanja. Tej se je uspelo 6. septembra 1933 kot edini vrniti domov, medtem ko se je prva morala vrniti nazaj na Moluke.

Ta Magellanova odprava je dokazala, da je Zemlja res okrogla in da je vzhod od Amerike dejansko oddaljen samo za nekaj dni plovbe. Vendar pa Špancem v resnici ni prinesla prav velike koristi. Pot se je izkazala za mnogo pretežavno in prenaporno, tako da so Moluki na koncu vseeno padli v roke Portugalcem.

*Odkritje Novega sveta za Evropo res predstavlja začetek povsem novega obdobja in seznanitev s popolnoma drugačnimi kulturami. Vendar pa je Evropejce prehitro popadel pohlep in v naslednjih desetletjih so v Ameriko pošiljali odprave konkvistadorjev, ki so žal obupno zdesetkale avtohtono prebivalstvo in jih dobesedno izropale vsega vrednega. Odkritje novih ozemelj za Evropo torej predstavlja velik napredek na račun izumrlih civilizacij.*